晁补之
谒岱祠即事
泽南三百里，极望横天云。
云端色凝黛，谛视初可分。
峥嵘介丘像，澒洞元气屯。
顷刻有变化，惨澹殊明昏。
天行帝出震，其位生物元。
不周偾西北，川乃东南奔。
宁知六鳌死，竟使二山沦。
不有是难倾，孰维大块根。
尝闻周官说，实惟天帝孙。
神灵所镇守，民物斯芘存。
幽明吻一理，有道惟常尊。
不觉下马拜，僮奴亦蹲循。
乃知正直理，足使冥顽敦。
三王有损益，商人所尊神。
明法或不惧，夜行安得逡。
以此辅世教，庶几驱骜民。
暮宿太平驿，不眠虑丝棼。
明朝好天色，万象开胚浑。
势横恒碣尽，支压齐鲁蹲。
五色冒日观，一握通帝阍。
恢拓下嶊嶉，青苍上氤氲。
泉石竞沮洳，烟岚互纷纶。
高举躐风海，深蹯跆火轮。
涛波卷堆阜，一一溟渤吞。
棋枰视井邑，匕箸藏松椿。
碧瓦峙双阙，红墙缭长闉。
愿瞻岩閟客，内涤邪垢魂。
赐臣登绝顶，一览神秀原。
万壑射窈窕，三坛矗嶙峋。
莽不睹项领，何能穷髀跟。
稍稍指凫绎，依依数亭云。
松列大夫爵，鸁识将军坟。
琐屑涧花丽，霏微崖药熏。
广大良有以，奇险安足论。
瑰诡有形上，颓然德弥惇。
得无希夷子，傲世逃深蓁。
亦有黄冠士，相对如麖麏。
此曹啮草木，语道良未闻。
解榻坐中观，洗心驰大钧。
形气要得一，不然随物泯。
是事亦姑置，幽寻聊可勤。
初疑无字碑，莹洁谁敢文。
又怪玉女井，高绝何由奫。
俯穿斗仙岩，鸟下天壁垠。
侧度五贤堂，熊经背逡巡。
剑石危数履，女萝柔履扪。
挥斥八极远，风来袂轩轩。
寥廓自无梯，犹疑天可宾。
阴谷不敢视，恐落魑魅群。
安得遂独往，身如黄鹄翻。
周流遍五岳，采掇芝英繁。
即欲憩圆峤，或当止昆仑。
众真迎我语，一笑颜玉温。
是中差可乐，子胡恋尘樊。
答此太遗物，身闲犹事君。
重华迹已远，秦汉事方烦。
成功属吾宋，五礼垂后昆。
皇帝二载春，臣备太史员。
紬绎自帝典，颇识康哉言。
泥金白玉字，愿颂无前勋。
有志类韩愈，无书愧文园。
臣发将雪素，臣心犹日暾。
今此在林薮，跳身同玃猿。
徒观众山小，愁绝下天门。